**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL priešmokyklinio ugdymo grupių skaičiaus ir priešmokyklinio ugdymo organizavimo modelių SAVIVALDYBĖS švietimo įstaigose 2015–2016 mokslo metams NUSTATYMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė: kiekvienais mokslo metais nustatomas savivaldybės švietimo įstaigose formuojamų priešmokyklinio ugdymo grupių skaičius bei pagal poreikį tikslinami priešmokyklinio ugdymo organizavimo modeliai.

Sprendimo projekto tikslas – užtikrinti prieinamumą ir kokybišką Klaipėdos miesto savivaldybės priešmokyklinio amžiaus vaikų ugdymąsi pagal priešmokyklinio ugdymo programą.

Sprendimo projekto uždavinys – nustatyti priešmokyklinio ugdymo grupių skaičių ir priešmokyklinio ugdymo organizavimo modelius savivaldybės švietimo įstaigose 2015–2016 mokslo metams.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas, vadovaujantis Priešmokyklinio ugdymo tvarkos aprašu, patvirtintu Lietuvos Respublikos švietimo ir mokslo ministro 2013 m. lapkričio 21 d. įsakymu Nr. V-1106. Šiuo ir kitais teisės aktais nurodoma, kad Klaipėdos miesto savivaldybės taryba, vykdydama jai priskirtas funkcijas, kiekvienais kalendoriniais metais pavaldžioms mokykloms turi nustatyti komplektuojamų priešmokyklinio ugdymo grupių skaičių, vaikų skaičiaus vidurkį jose ir prireikus patikslinti priešmokyklinio ugdymo organizavimo modelius (ugdymo vieta, trukmė, ugdomoji kalba, grupėje dirbančių mokytojų ir kitų specialistų skaičius, teikiamos paslaugos) kitiems mokslo metams.

Šiuo sprendimo projektu vaikų skaičiaus vidurkis priešmokyklinio ugdymo grupėse apibrėžiamas, vadovaujantis Lietuvos Respublikos Vyriausybės patvirtinta Mokinio krepšelio metodika, grupių darbo trukmė – atsižvelgus į ugdomų vaikų, jų tėvų (globėjų, rūpintojų) poreikius ir įstaigų galimybes. Dirbančių grupėse pedagogų kvalifikacija, jų skaičius ir teikiama švietimo pagalba apibrėžiama, vadovaujantis švietimo ir mokslo ministro nustatytais reikalavimais, Klaipėdos miesto savivaldybės administracijos direktoriaus patvirtintais švietimo įstaigų darbuotojų pareigybių skaičiaus nustatymo normatyvais.

Vertinant priešmokyklinio ugdymo grupių poreikį, buvo išanalizuota ikimokyklinio ir priešmokyklinio ugdymo situacija Klaipėdos mieste, įvertintos demografinės tendencijos, numatytos ikimokyklinio ir priešmokyklinio ugdymo vietų didinimo galimybės. Pagal prognozinius paskaičiavimus 2015–2016 mokslo metais priešmokyklines grupes turėtų lankyti apie 1960-2000 vaikų (2014–2015 m. m. buvo 1758). Jeigu priešmokyklinio ugdymo poreikis būtų tenkinamas neatsižvelgiant į vaikų pasiskirstymą pagal mikrorajonus, tai rusų ugdomąja kalba naujų priešmokyklinio ugdymo grupių steigti nereikėtų, o lietuvių ugdomąja kalba reikėtų steigti 10-12 grupių daugiau.

Šiuo sprendimo projektu iš viso 2015–2016 mokslo metams nustatomos 108 priešmokyklinio ugdymo grupės (2014–2015 m. m. buvo 93), iš jų 93 lietuvių (buvo 78), 15 rusų (buvo 15) ugdomosiomis kalbomis ir 11 jungtinių grupių, t. y. priešmokyklinių grupių, sujungtų su ikimokyklinėmis grupėmis. Įvertinus kelerių mokslo metų grupių planavimo ir realaus sukomplektavimo tendencijas, numatoma formuoti 15 grupių daugiau, kadangi atsižvelgiama į aplinkybes, jog mieste priešmokyklinio amžiaus vaikai pasiskirsto netolygiai bei šalyje planuojama įvesti privalomą priešmokyklinį ugdymą. Realus priešmokyklinio ugdymo grupių skaičius bus patikslintas iki 2015 m. rugsėjo 1 d., atsižvelgus į realią grupių komplektavimo situaciją.

**3. Kokių rezultatų laukiama.**

Šiuo sprendimo projektu siekiama užtikrinti prieinamumą ir kokybišką priešmokyklinio amžiaus vaikų ugdymą, tinkamai pasiruošti 2015–2016 mokslo metams ir suplanuoti pedagogų darbo krūvius, jų poreikį bei lėšas.

**4. Sprendimo projekto rengimo metu gauti specialistų vertinimai.**

Buvo atsižvelgta į Klaipėdos miesto savivaldybės administracijos direktoriaus 2015 m. sausio 23 d. įsakymu Nr. AD1-197 sudarytos darbo grupės, ruošusios Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2015–2018 metų tinklo pertvarkos bendrojo plano projektą, išvadas bei savivaldybės švietimo įstaigų vadovų siūlymus.

**5. Išlaidų sąmatos, skaičiavimai, reikalingi pagrindimai ir paaiškinimai.**

Planuojamos papildomos lėšos 5 naujų priešmokyklinio ugdymo grupių įrengimui Klaipėdos „Smeltės“ progimnazijoje (2 grupės), Klaipėdos Vitės pagrindinėje mokykloje (2 grupės) ir lopšelyje-darželyje „Obelėlė“ (1grupė). Taip pat būtina numatyti lėšas papildomų etatų įvedimui.

**6. Lėšų poreikis sprendimo įgyvendinimui.**

Planuojamas 16,7 tūkst. Eur lėšų poreikis naujų grupių įrengimui ir 19,0 tūkst. Eur poreikis papildomų etatų įvedimui.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės: bus pasiruošta įgyvendinti galimai privalomą priešmokyklinį ugdymą, bus užtikrintas prieinamumas ir kokybiškas Klaipėdos miesto priešmokyklinio amžiaus vaikų ugdymas, tikslingai bus planuojamas pedagogų poreikis, jų darbo krūviai ir lėšos.

Neigiamos pasekmės: gali būti, kad ne visos priešmokyklinio ugdymo grupės bus sukomplektuotos pagal sprendimo projekte nustatytą vaikų skaičiaus vidurkį, todėl prieš 2015 m. rugsėjo 1 d. gali tekti jas iškomplektuoti. Tai gali sukelti tėvų (globėjų, rūpintojų) ir pedagogų nepasitenkinimą.

PRIDEDAMA:

1. Teisės aktų, nurodytų sprendimo projekto įžangoje, išrašai,1 lapas.
2. Klaipėdos miesto savivaldybės tarybos 2008 m. rugsėjo 25 d. sprendimo Nr. T2-310 „Dėl priešmokyklinio ugdymo organizavimo modelio Klaipėdos miesto savivaldybės mokyklose nustatymo“ (Klaipėdos miesto savivaldybės tarybos 2010 m. rugsėjo 30 d. sprendimo Nr. T2-280 redakcija) išrašas, 1 lapas.

Švietimo skyriaus vedėjo pavaduotoja,

pavaduojanti Švietimo skyriaus vedėją Virginija Kazakauskienė